Φυλάκιο Έβρου

Το Φυλάκιο είναι οικισμός της Θράκης και ανοίκει στην Περιφερειακή Ενότητα Έβρου. Η Τοπική Κοινότητα Φυλακίου περιλαμβάνει τα χωριά Φυλάκιο, Αμμόβουνο και Κέραμο.

 Γεωγραφικά - ιστορικά στοιχεία 
Το Φυλάκιο βρίσκεται στη νότια όχθη του ποταμού Άρδα, σε υψόμετρο 63 μέτρα ενώ απέχει 136 χλμ. Β.-ΒΑ. από την Αλεξανδρούπολη και 27 χλμ. ΒΔ. από την Ορεστιάδα (έδρα του δήμου). Ανήκει στον δήμο Ορεστιάδος της Περιφερειακής Ενότητας Έβρου και έχει πληθυσμό 595 κατοίκους (2011)«ΦΕΚ αποτελεσμάτων ΜΟΝΙΜΟΥ πληθυσμού απογραφής 2011», σελ. 10489 (σελ. 15 του pdf). Παλαιότερα ονομαζόταν Σεϊμενλί. Η Δημοτική Κοινότητα Φυλακίου, που περιλαμβάνει και τους οικισμούς Αμμόβουνο και Κέραμος, με την απογραφή του 2021 είχε πληθυσμό 867 κατοίκους, από 971 το 2011.

Οι περισσότεροι κάτοικοι του χωριού είναι πρόσφυγες Γκαγκαβουζήδες (ή Γκαγκαούζοι), οι οποίοι καταγόταν από τα χωριά της Ανατολικής Θράκης Δίδυμο (Ολ Πασιά), Νίκη (Χάφσα), Νιόβη (Καρακασήμ), Κρασοχώρι (Σαραμπλαρ), Άγιος Γεώργιος και Σοφίδες. Οι Γκαγκαβούζηδες εγκαταστάθηκαν το 1923 κατά την ανταλλαγή των πληθυσμών. Το υπόλοιπο 30% του πληθυσμού προερχόταν από τη Βόρεια Θράκη. Πιο συγκεκριμένα, από τα χωριά Ορτάκιοϊ, Γαϊδουροχώρι και Κοζούλτζια.

 Το Φυλάκιο σήμερα 
Η παλαιά ονομασία του χωριού ήταν Σεϊμέν η Σεϊμενλί που σημαίνει Φυλάκιο. Σύμφωνα με την παράδοση, ενώ σ' αυτό τον έφορο τόπο, στα μέσα του 17ου αιώνα εγκαταστάθηκε ο Τούρκος φρούραρχος Νεβρίς Μιουχδεντήν, μαζί με την οικογένειά του, προερχόμενος από την Αδριανούπολη. Η θέση του χωριού είναι καίριας σημασίας, διότι βρίσκεται ακριβώς στα μισά του δρόμου Ορτάκιοϊ και Αδριανουπόλεως. Το παραπάνω επιβεβαιώνεται από το γεγονός ότι σε αρκετούς χάρτες, όπου δεν αναφέρονται τα υπόλοιπα χωριά σημειώνεται το Σεϊμενλί αλλά και από το ότι από το 1914, λειτούργησε ταχυδρομικό γραφείο στο Φυλάκιο, σφραγίδα του οποίου σώζεται μέχρι και στις μέρες μας με την ημερομηνία 4/7/1914.

Στο Φυλάκιο εντοπίστηκαν προϊστορικές θέσεις τύπου χαμηλού επιπέδου (low land) και χρονολογούνται στο 3000-1000π.Χ.

 Στρατιωτικός αερολιμένας 
Στο Φυλάκιο υπάρχει στρατιωτικό αεροδρόμιο στο δρόμο προς τη γέφυρα του Άρδα (κοντά στο γήπεδο της Ομόνοιας Φυλακίου) που συνδέει το χωριό με την Ελιά. Το αεροδρόμιο αυτό που ο αεροδιάδρομός του είναι περίπου 1.500 μέτρα χρησιμοποιήθηκε κατά κύριο λόγο από την τεχνική εταιρία "ΕΛΛΗΝΙΚΗ ΤΕΧΝΙΚΗ" [σημειώνεται ότι οι περισσότεροι κάτοικοι κατά την περίοδο εκείνη εργάζονταν εκεί], τη δεκαετία του 1970, όταν αυτή κατασκεύαζε τα αρδευτικά έργα που άλλαξαν την όψη της περιοχής.

 Παιδεία 
Στον οικισμό του Φυλακίου λειτούργησε 3θέσιο Δημοτικό Σχολείο καθώς και Νηπιαγωγείο τα οποία τα τελευταία έτη πριν την οριστική παύση της λειτουργίας τους, εξυπηρετούσαν και τις ανάγκες των μαθητών του γειτονικού οικισμού του Αμμοβούνου.

Οι μαθητές γυμνασίου της Δημοτικής Κοινότητας, φοιτούν στο Γυμνάσιο Κυπρίνου είτε στο Γυμνάσιο στο χωριό Ρίζια, στα οποία μεταφέρονται καθημερινά με λεωφορείου του ΚΤΕΛ, είτε με ιδία μέσα.

Η επιλογή της πόλης της Ορεστιαδας για την φοίτηση των μαθητών στο Λύκειο είναι μονόδρομος, καθώς τα τμήματα Λυκείου που λειτουργούσαν στο Λύκειο Κυπρίνου έχουν καταργηθεί.

 Σύλλογοι 
Στον οικισμό του Φυλακίου δραστηριοποιούνται:

 Ο Σύλλογος Γυναικών Φυλακίου.
 Ο Μορφωτικός Εκπολιτιστικός Σύλλογος Φυλακίου.
 Η ποδοσφαιρική ομάδα "ΟΜΟΝΟΙΑ ΦΥΛΑΚΙΟΥ", η οποία αγωνίζεται στη Β΄ κατηγορία της ΕΠΣ Έβρου, και το 2020 συγχωνεύθηκε με την Θύελλα Κυπρίνου με κοινή έδρα το γήπεδο ποδοσφαίρου του Κυπρίνου.
 Ο Αιμοδοτικός Σύλλογος Φυλακίου.

 Ναοί 
Ο Ιερός Ναός του Φυλακίου είναι αφιερωμένος στην Κοίμηση της Θεοτόκου. Στις 23 Αυγούστου κάθε έτους οι κάτοικοι του χωριού εορτάζουν την Απόδοση της Κοιμήσεως της Θεοτόκου και η Εκκλησία κλείνει με την ίδια πανηγυρική διάθεση τους εορτασμούς της Κοιμήσεως και της Μεταστάσεως της Παναγίας, που τιμάται την 15 Αυγούστου. 

Το εξωκλήσι του Φυλακίου, είναι αφιερωμένο στην Αγία Μαρίνα το οποίο βρίσκεται προς το δρόμο για το γειτονικό οικισμό Κέραμο, εορτάζεται από τους κατοίκους στις 17 Ιουλίου.

 Κέντρο κράτησης μεταναστών 

Νοτιοανατολικά του χωριού υπάρχει κέντρο κράτησης μεταναστών - προσφύγων οι οποίοι συλλαμβάνονται όταν εισέρχονται παράνομα στην Ελλάδα από τα Ελληνοτουρκικά σύνορα του Έβρου. Το κέντρο φιλοξενείται σε κτήριο που κατασκευάστηκε από ιδιώτη (επιχειρηματία κάτοικο του χωριού) σαν βιοτεχνία ενδυμάτων στη δεκαετία του '80, το οποίο μετά τη χρεωκοπία της επιχείρησης παρέμενε για χρόνια άδειο. Βρίσκεται στον επαρχιακό δρόμο Ορεστιάδας - Κυπρίνου στο σημείο που ο επαρχιακός δρόμος περνάει πάνω από το αρδευτικό κανάλι της περιοχής (που ονομάζεται "διώρυγα" από τους ντόπιους).  http://maps.google.com/?ie=UTF8&ll=41.581568,26.32616&spn=0.002448,0.006856&t=h&z=17

Η Ελλάδα έχει δεχτεί έντονη αρνητική κριτική από την διεθνή κοινότητα και τα μέσα μαζικής ενημέρωσης για τα κέντρα κράτησης μεταναστών. Το Φθινόπωρο 2010 ο ειδικός εισηγητής των Ηνωμένων Εθνών για τα βασανιστήρια και την απάνθρωπη μεταχείριση, Μάνφρεντ Νόβακ, είπε: «Ασφυκτικά γεμάτα κέντρα είναι τα κράτησης μεταναστών του Έβρου, που δεν χωρούν άλλους. Καμία από τις εγκαταστάσεις κράτησης μεταναστών δεν μπορεί να θεωρηθεί ότι συμμορφώνεται με ελάχιστα διεθνή πρότυπα ανθρώπινης μεταχείρισης κρατουμένων». Τον Οκτώβριο 2010 η Νομαρχία Έβρου έκλεισε μια πτέρυγα του κέντρου κράτησης μεταναστών στο Φυλάκιο για λόγους υγειονομικούς.4-Νοε-2010 - Άρθρο της Elena Becatoros - Associated Press: "Greece: Europe's gateway for illegal immigration". 14-Οκτ-2010 - Άρθρο στο tvxs.gr: "Η μάχη για την πλατεία Αττικής". Ντοκυμαντέρ της Νορβηγικής τηλεόρασης για τις μεταναστευτικές ροές στην Ελλάδα. Στο 8ο λεπτό παρουσιάζονται πλάνα από το κέντρο κράτησης στο Φυλάκιο.

 Παραπομπές 

 Εξωτερικοί σύνδεσμοι 


Κατηγορία:Δήμος Κυπρίνου
Κατηγορία:Χωριά της περιφερειακής ενότητας Έβρου
Κατηγορία:Σύνορα Ελλάδας-Τουρκίας